CELEX: 32019D0081
Language: sl
Date: 2019-01-17 00:00:00
Title: Izvedbeni sklep Komisije (EU) 2019/81 z dne 17. januarja 2019 o spremembi Priloge I k Izvedbenemu sklepu (EU) 2016/2008 o nadzornih ukrepih za zdravje živali v zvezi z vozličastim dermatitisom v nekaterih državah članicah (notificirano pod dokumentarno številko C(2019) 102) (Besedilo velja za EGP.)

21.1.2019   
               
               
                  SL
               
               
                  Uradni list Evropske unije
               
               
                  L 18/43
               
            
         IZVEDBENI SKLEP KOMISIJE (EU) 2019/81
         z dne 17. januarja 2019
         o spremembi Priloge I k Izvedbenemu sklepu (EU) 2016/2008 o nadzornih ukrepih za zdravje živali v zvezi z vozličastim dermatitisom v nekaterih državah članicah
         
            
               (notificirano pod dokumentarno številko C(2019) 102)
            
         
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 89/662/EGS z dne 11. decembra 1989 o veterinarskih pregledih v trgovini znotraj Skupnosti glede na vzpostavitev notranjega trga (1) in zlasti člena 9(4) Direktive,
         ob upoštevanju Direktive Sveta 90/425/EGS z dne 26. junija 1990 o veterinarskih pregledih, ki se zaradi vzpostavitve notranjega trga izvajajo v trgovini znotraj Unije z nekaterimi živimi živalmi in proizvodi (2), ter zlasti člena 10(4) Direktive,
         ob upoštevanju Direktive Sveta 92/119/EGS z dne 17. decembra 1992 o splošnih ukrepih Skupnosti za nadzor nad določenimi živalskimi boleznimi in o posebnih ukrepih v primeru vezikularne bolezni prašičev (3) ter zlasti člena 14(2), člena 19(1)(a) in (3)(a) ter člena 19(4) in (6) Direktive,
         ob upoštevanju Direktive Sveta 2002/99/ES z dne 16. decembra 2002 o predpisih v zvezi z zdravstvenim varstvom živali, ki urejajo proizvodnjo, predelavo, distribucijo in uvoz proizvodov živalskega izvora, namenjenih prehrani ljudi (4), ter zlasti člena 4(3) Direktive,
         ob upoštevanju naslednjega:
         
                     (1)
                  
                  
                     Direktiva 92/119/EGS določa splošne nadzorne ukrepe, ki jih je treba uporabiti v primeru izbruha določenih živalskih bolezni, vključno z vozličastim dermatitisom. Ti nadzorni ukrepi vključujejo vzpostavitev okuženih in ogroženih območij okoli okuženega gospodarstva ter določajo tudi cepljenje v izrednih razmerah v primeru izbruha vozličastega dermatitisa kot dopolnilo k drugim nadzornim ukrepom.
                  
               
                     (2)
                  
                  
                     Izvedbeni sklep Komisije (EU) 2016/2008 (5) določa nadzorne ukrepe za zdravje živali, ki jih je treba sprejeti v zvezi z izbruhi vozličastega dermatitisa v državah članicah ali njihovih delih, navedenih v Prilogi I k navedenemu izvedbenemu sklepu, vključno z minimalnimi zahtevami za programe cepljenja proti vozličastemu dermatitisu, predložene s strani držav članic Komisiji v odobritev. V Izvedbenem sklepu (EU) 2016/2008 je „okuženo območje“ opredeljeno kot del ozemlja države članice iz dela II Priloge I k navedenemu izvedbenemu sklepu, ki vključuje območje, na katerem je bil potrjen vozličasti dermatitis, ter vsa okužena in ogrožena območja, vzpostavljena v skladu z Direktivo 92/119/EGS, in na katerih se cepljenje proti vozličastemu dermatitisu lahko izvaja po odobritvi programov cepljenja. Navedeni izvedbeni sklep opredeljuje tudi „prosto območje s cepljenjem“, in sicer kot del ozemlja države članice iz dela I navedene priloge, ki vključuje območja zunaj „okuženega območja“ in na katerem se cepljenje proti vozličastemu dermatitisu izvaja po odobritvi programov cepljenja.
                  
               
                     (3)
                  
                  
                     Vozličasti dermatitis je bil prvič potrjen avgusta 2015 v Grčiji. Leta 2016 so bili v Grčiji odkriti novi primeri vozličastega dermatitisa, bolezen pa se je pojavila tudi v Bolgariji in nekaterih sosednjih tretjih državah. Leta 2017 je bil vozličasti dermatitis v manjši meri prisoten v jugovzhodni Evropi, in sicer se je bolezen v velikem obsegu ponovno pojavila v Albaniji, poleg tega pa je prišlo do nekaj posamičnih izbruhov v Grčiji in nekdanji jugoslovanski republiki Makedoniji.
                  
               
                     (4)
                  
                  
                     Leta 2018 je prišlo do izboljšanja epidemioloških razmer glede vozličastega dermatitisa in primeri te bolezni niso bili sporočeni v nobeni državi članici ali sosednji tretji državi v jugovzhodni Evropi, razen v Turčiji.
                  
               
                     (5)
                  
                  
                     V odgovor na izbruhe vozličastega dermatitisa so prizadeti državi članici, tj. Grčija in Bolgarija, in vse prizadete sosednje tretje države uvedle programe masovnega cepljenja živega goveda in divjih prežvekovalcev v ujetništvu. V letih 2016 in 2017 je program masovnega cepljenja izvajala tudi Hrvaška, v kateri vozličasti dermatitis do takrat še ni bil prisoten, in sicer kot preventivni ukrep zaradi epidemioloških razmer v sosednjih državah članicah in tretjih državah. Komisija je programe cepljenja proti vozličastemu dermatitisu v Grčiji, Bolgariji in na Hrvaškem odobrila z Izvedbenim sklepom Komisije (EU) 2016/2009 (6).
                  
               
                     (6)
                  
                  
                     Od prvega pojava vozličastega dermatitisa v celinski Evropi je Evropska agencija za varnost hrane (EFSA) pripravila nujno obvestilo o vozličastem dermatitisu, sprejeto 29. julija 2016 (7), ter tri poročila, in sicer „Vozličasti dermatitis I. Zbiranje in analiza podatkov“, odobreno 27. marca 2017 (8), „Vozličasti dermatitis II. Zbiranje in analiza podatkov“, odobreno 29. januarja 2018 (9), ter „Vozličasti dermatitis: znanstvena in tehnična pomoč pri dejavnostih nadzora“, odobreno 28. septembra 2018 (10). Vse navedene znanstvene ocene kažejo, da je z akcijami masovnega cepljenja proti vozličastemu dermatitisu, če se ustrezno izvajajo, s preprečevanjem pojava novih izbruhov bolezen mogoče nadzorovati.
                  
               
                     (7)
                  
                  
                     V letu 2018 se je v vseh državah članicah in sosednjih tretjih državah v jugovzhodni Evropi, ki jih je prizadel vozličasti dermatitis, še naprej izvajalo masovno cepljenje proti tej bolezni.
                  
               
                     (8)
                  
                  
                     Hrvaška zaradi ugodnih epidemioloških razmer v tej državi članici in sosednjih tretjih državah od začetka leta 2018 tovrstnega cepljenja ne izvaja več. Namesto tega je začela izvajati program nadzora vozličastega dermatitisa, ki ga je odobrila Komisija. Navedeni program vključuje klinični, virološki in serološki nadzor s poudarkom na območjih z visokim tveganjem, ki se nahajajo v bližini držav članic in sosednjih tretjih držav, v katerih so bili v zadnjih letih sporočeni izbruhi vozličastega dermatitisa.
                  
               
                     (9)
                  
                  
                     V skladu s členom 11.9.4 Zoosanitarnega kodeksa za kopenske živali Svetovne organizacije za zdravje živali (v nadaljnjem besedilu: OIE) se lahko v primeru preventivnega cepljenja, ki se izvaja v državi ali na območju brez vozličastega dermatitisa v odgovor na grožnjo, vendar brez pojava primera vozličastega dermatitisa, status brez bolezni ponovno podeli osem mesecev po zadnjem cepljenju, če se je izvedel klinični, virološki in serološki nadzor v skladu s členom 11.9.15 navedenega kodeksa.
                  
               
                     (10)
                  
                  
                     Glede na poročilo, ki ga je Hrvaška predložila Komisiji 13. oktobra 2018, rezultati kliničnega, virološkega in serološkega nadzora kažejo, da ni dokazov o prisotnosti vozličastega dermatitisa na njenem ozemlju. Hrvaška torej za vozličasti dermatitis izpolnjuje vse zahteve OIE za status brez bolezni, saj ni bil sporočen noben primer navedene bolezni, poleg tega pa je od zadnjega cepljenja proti vozličastemu dermatitisu minilo več kot osem mesecev. Zato je primerno odpraviti omejitve glede cepljenja proti vozličastemu dermatitisu v navedeni državi članici.
                  
               
                     (11)
                  
                  
                     Vnos za Hrvaško bi bilo torej treba črtati s seznama držav članic s „prostimi območji s cepljenjem“ v Prilogi I k Izvedbenemu sklepu (EU) 2016/2008.
                  
               
                     (12)
                  
                  
                     Prilogo I k Izvedbenemu sklepu (EU) 2016/2008 bi bilo zato treba ustrezno spremeniti.
                  
               
                     (13)
                  
                  
                     Ukrepi iz tega sklepa so v skladu z mnenjem Stalnega odbora za rastline, živali, hrano in krmo –
                  
               SPREJELA NASLEDNJI SKLEP:
         
            Člen 1
            Priloga I k Izvedbenemu sklepu (EU) 2016/2008 se nadomesti z besedilom iz Priloge k temu sklepu.
         
         
            Člen 2
            Ta sklep je naslovljen na države članice.
         
         
            V Bruslju, 17. januarja 2019
            
               
                  Za Komisijo
               
               Vytenis ANDRIUKAITIS
               
                  Član Komisije
               
            
         
         
            (1)  UL L 395, 30.12.1989, str. 13.
         
            (2)  UL L 224, 18.8.1990, str. 29.
         
            (3)  UL L 62, 15.3.1993, str. 69.
         
            (4)  UL L 18, 23.1.2003, str. 11.
         
            (5)  Izvedbeni sklep Komisije (EU) 2016/2008 z dne 15. novembra 2016 o nadzornih ukrepih za zdravje živali v zvezi z vozličastim dermatitisom v nekaterih državah članicah (UL L 310, 17.11.2016, str. 51).
         
            (6)  Izvedbeni sklep Komisije (EU) 2016/2009 z dne 15. novembra 2016 o odobritvi programov cepljenja proti vozličastemu dermatitisu, ki so jih predložile države članice (UL L 310, 17.11.2016, str. 66).
         
            (7)  EFSA Journal 2016;14(8):4573.
         
            (8)  EFSA Journal 2017;15(4):4773.
         
            (9)  EFSA Journal 2018;16(2):5176.
         
            (10)  EFSA Journal 2018;16(10):5452.
      
      
         
            PRILOGA
            
               
                  
                     „PRILOGA I
                     DEL I
                     ‚Prosta območja s cepljenjem‘
                     1.   Bolgarija
                     
                     
                              
                                 A.
                              
                              
                                 Naslednji okraji v Bolgariji:
                                 
                                             —
                                          
                                          
                                             okraj Burgas,
                                          
                                       
                                             —
                                          
                                          
                                             okraj Varna,
                                          
                                       
                                             —
                                          
                                          
                                             okraj Dobrič,
                                          
                                       
                                             —
                                          
                                          
                                             okraj Razgrad,
                                          
                                       
                                             —
                                          
                                          
                                             okraj Silistra,
                                          
                                       
                                             —
                                          
                                          
                                             okraj Ruse,
                                          
                                       
                                             —
                                          
                                          
                                             okraj Pleven.
                                          
                                       
                           
                              
                                 B.
                              
                              
                                 Naslednje občine v Bolgariji:
                                 
                                             —
                                          
                                          
                                             občine Opaka, Popovo in Antonovo v okraju Targovište,
                                          
                                       
                                             —
                                          
                                          
                                             občine Šumen, Kaspičan, Novi Pazar, Nikola Kozlevo, Kaolinovo, Venets in Hitrino v okraju Šumen,
                                          
                                       
                                             —
                                          
                                          
                                             občine Svištov, Polski Trambeš in Stražica v okraju Veliko Tarnovo.
                                          
                                       
                           2.   Grčija
                     
                     Naslednje regije v Grčiji:
                     
                                 —
                              
                              
                                 regija Jonski otoki, razen regionalne enote Kerkyra,
                              
                           
                                 —
                              
                              
                                 regija Severni Egejski otoki, razen regionalne enote Limnos,
                              
                           
                                 —
                              
                              
                                 regija Južni Egejski otoki,
                              
                           
                                 —
                              
                              
                                 regija Kreta.
                              
                           DEL II
                     ‚Okužena območja‘
                     1.   Grčija
                     
                     
                              
                                 A.
                              
                              
                                 Naslednje regije v Grčiji:
                                 
                                             —
                                          
                                          
                                             regija Atika,
                                          
                                       
                                             —
                                          
                                          
                                             regija Osrednja Grčija,
                                          
                                       
                                             —
                                          
                                          
                                             regija Osrednja Makedonija,
                                          
                                       
                                             —
                                          
                                          
                                             regija Vzhodna Makedonija in Trakija,
                                          
                                       
                                             —
                                          
                                          
                                             regija Epir,
                                          
                                       
                                             —
                                          
                                          
                                             regija Peloponez,
                                          
                                       
                                             —
                                          
                                          
                                             regija Tesalija,
                                          
                                       
                                             —
                                          
                                          
                                             regija Zahodna Grčija,
                                          
                                       
                                             —
                                          
                                          
                                             regija Zahodna Makedonija.
                                          
                                       
                           
                              
                                 B.
                              
                              
                                 Naslednje regionalne enote v Grčiji:
                                 
                                             —
                                          
                                          
                                             regionalna enota Limnos,
                                          
                                       
                                             —
                                          
                                          
                                             regionalna enota Kerkyra.
                                          
                                       
                           2.   Bolgarija
                     
                     Celotno ozemlje Bolgarije, razen območij iz dela I.
                  
               “